
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 105
                                                                    28 mai 2026
privind aprobarea concesionării directe a unei suprafețe de teren aparținând domeniului privat al      Municipiului Sighișoara în vederea edificării unui balcon 

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 17.755/06.05.2026 şi la Consiliul Local Sighișoara cu nr. 19.594/21.05.2026, de referatul de aprobare, înregistrat cu nr. 17.756/06.05.2026, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea formulată de domnul Palade Alexandru, înregistrată la Municipiul Sighișoara cu nr. 6.833/16.02.2026, prin care solicită concesionarea directă a unei suprafațe de 5,06 mp. teren, aparținând domeniului privat al Municipiului Sighișoara, situată în municipiul Sighișoara, str. Rozelor nr. 7, aferentă imobilului înscris în C.F. nr. 51018 Sighișoara, în vederea edificării unui balcon pentru apartamentul proprietate personală situat la aceeași adresă;

Văzând Certificatul de Urbanism nr. 41 din 15.05.2025, emis de Municipiul Sighișoara pentru „Obținerea autorizației de construire balcon” pentru imobilul situat în municipiul Sighișoara, str. Rozelor nr. 7, ap. 1, județul Mureș - apartament înscris în C.F. nr. 51018-C1-U12 Sighișoara;

Având în vedere planul de încadrare în zonă, respectiv planul de situație pentru faza D.T.A.C., întocmite de proiectant arh. Alexandru Vlaicu, din care rezultă amplasamentul investiției și delimitarea suprafeței de teren propuse spre concesionare, respectiv 5,06 mp. din suprafața totală de 225 mp. teren înscris în C.F. nr. 51018 Sighișoara, cu respectarea condițiilor urbanistice, tehnice și legale prevăzute de legislația în vigoare; 

Având în vedere extrasul de carte funciară pentru informare aferent apartamentului nr. 1 înscris în C.F. nr. 51018-C1-U12 Sighișoara, provenit din C.F. vechi nr. 9653/I, din care rezultă dreptul de proprietate al domnului Palade Alexandru și al soției acestuia asupra apartamentului situat în municipiul Sighișoara, str. Rozelor nr. 7, bloc 440;

Văzând Fișa mijlocului fix nr. 51.516, întocmită pentru terenul curți - construcții din Sighișoara, str. Rozelor nr. 7, în suprafață de 225 mp., aferent imobilului înscris în C.F. nr. 51018 Sighișoara, din care rezultă faptul că bunul este evidențiat în patrimoniul Municipiului Sighișoara – domeniul privat, având valoarea de inventar de 37.575,00 lei; 

Văzând Declarațiile autentificate cu încheierile de autentificare cu nr. 1.215/20.10.2025, respectiv nr. 1.216/20.10.2025 la B.I.N. Melinte Oana, precum și declarația autentificată cu încheierea de autentificare cu nr. 4.437/27.10.2025 la Societatea Profesională Notarială ”Veritas”, prin care proprietarii apartamentelor învecinate și-au exprimat acordul pentru realizarea balconului și pentru obținerea autorizației de construire; 

Având în vedere prevederile art. 15 lit. e) din Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare, potrivit cărora terenurile destinate construirii se pot concesiona fără licitaţie publică, cu plata taxei de redevenţă stabilite potrivit legii, pentru extinderea construcţiilor pe terenuri alăturate, la cererea proprietarului sau cu acordul acestuia;

Având în vedere că, terenul este învecinat imobilului proprietatea solicitanților Palade Alexandru și al soției acestuia, nefiind eligibil pentru a putea fi folosit în alte scopuri;

Având în vedere prevederile art. 871 - 873 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Ordonanţei de Urgenţă a Guvernului nr. 57/2019 privind Codul administrativ, cu modificările şi completările ulterioare;
Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere prevederile Legii nr. 350/2001 privind amenajarea teritoriului și urbanismului, cu modificările şi completările ulterioare;

Având în vedere prevederile Legii nr. 207/2015 privind Codul de procedură fiscală, cu modificările şi completările ulterioare;

Având în vedere prevederile art. 2 alin. (2) din Anexa nr. 8 – Nivelul taxelor și chiriilor pentru bunurile aparținând domeniului public și privat al Municipiului Sighișoara, aprobată prin Hotărârea Consiliului Local Sighișoara nr. 105/29.05.2025 privind stabilirea impozitelor și taxelor locale pentru anul 2026, potrivit cărora valoarea redevenței aferente terenului se stabilește în funcție de suprafața concesionată și categoria de folosință a terenului;

Având în vedere faptul că edificarea balconului nu afectează circulația publică, accesul la proprietățile învecinate, planurile de sistematizare ale zonei și că terenul nu face obiectul cererilor formulate în baza Legii nr. 247/2005 privind reforma în domeniile proprietății și justiției, cu modificările și completările ulterioare;
Având în vedere Raportul de specialitate al Direcției Arhitect Șef – Compartimentul Administrarea Domeniului Public şi Privat, înregistrat cu nr. 17.757/06.05.2026, prin care se propune aprobarea concesionării directe a unei suprafețe de teren aparținând domeniului privat al Municipiului Sighișoara în vederea edificării unui balcon;

Având în vedere avizele favorabile ale tuturor comisiilor pe domenii de specialitate;          
În temeiul art. 129 alin. (1), alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,                                  

             H O T Ă R Ă Ş T E:

Art. 1. (1) Se aprobă, începând cu data de 01.06.2026, concesionarea directă a suprafeței de 5,06 mp. din totalul de 225 mp. teren înscris în C.F. nr. 51018 Sighișoara, provenit din C.F. vechi nr. 9653, având nr. topografic 3485/35, situat în Municipiul Sighișoara, str. Rozelor nr. 7, către Palade Alexandru și soția Palade Matilda, în vederea edificării unui balcon, care să deservească apartamentul nr. 1, ai cărui proprietari sunt solicitanții, înscris în C.F. nr. 51018-C1-U12 Sighișoara, provenit din C.F. vechi nr. 9653/I, sub nr. cad. 3485/35/I, situat în Municipiul Sighișoara, str. Rozelor, nr. 7, bloc 440.

(2) Durata concesiunii este de 49 ani.

(3) Suprafața de teren prevăzută la alin. (1) este identificată conform Planului de situație întocmit de S.C. Red Studio 74 S.R.L., anexa nr. 1 la prezenta hotărâre.

Art. 2. (1) Redevența aferentă concesiunii va fi de 23,00 lei/mp./an, stabilită conform art. 2 alin. (2) din Anexa nr. 8 – Nivelul taxelor și chiriilor pentru bunurile aparținând domeniului public și privat al Municipiului Sighișoara, aprobată prin Hotărârea Consiliului Local Sighișoara nr. 105/29.05.2025 privind stabilirea impozitelor și taxelor locale pentru anul 2026, aceasta urmând a fi achitată în două tranșe egale, până la data de 31.03, respectiv 30.09 a fiecărui an, și indexată anual cu indicele de inflație, începând cu anul calendaristic următor anului încheierii contractului de concesiune.

(2) Concesionarii sunt obligați să depună, în termen de 90 de zile de la data semnării contractului, cu titlu de garanție, suma de 116,38 lei, reprezentând valoarea obligației de plată către concedent, stabilită și datorată pentru un an de activitate, sumă din care, dacă este necesar, să poată fi prelevate penalități și sume datorate de concesionari concedentului, în baza contractului de concesiune.

Art. 3. Modelul - cadru al contractului de concesiune, întocmit cu respectarea reglementărilor legale în vigoare, se regăsește în anexa nr. 2 la prezenta hotărâre.

Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Arhitect Șef, Compartimentul Administrarea Domeniului Public şi Privat – Direcţia Arhitect Șef, Compartimentul Buget, Contabilitate, Salarizare – Direcția Economică, Serviciul Impozite, Taxe şi Executare Creanţe – Direcția Economică și Compartimentul Juridic din cadrul Municipiului Sighişoara.

Art. 5. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.
PREŞEDINTE DE ŞEDINŢĂ,
  

     Duma Felix - Lucian       
                                                                                                         Contrasemnează pentru legalitate
                                    SECRETARUL GENERAL al municipiului,

                                                              Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  1 ex. Direcţia Arhitect Șef;

  4 ex. Compartimentul Administrarea Domeniului Public și Privat – Direcția Arhitect Șef;

  1 ex. Compartimentul Buget, Contabilitate, Salarizare – Direcția Economică;

  1 ex. Serviciul Impozite, Taxe și Executare Creanțe – Direcția Economică;

  1 ex. Compartimentul Juridic.

14 ex.    

B.A. 

